中秋奉东宫旨赋月歌
林温 (Yuan)
玉阶夜凉宫漏永，风动梧桐委金井。海门推出明月来，影浸冰壶秋万顷。银汉迢迢星宿稀，万象不敢争光辉。关河千里共今夕，毋使零露沾人衣。小臣年年山海客，独倚山窗看月白。今年来对禁城秋，凤阁龙楼天咫尺。玉门宾客一何多，承恩自怜双鬓皤。愧无长才比希逸，一笑其如秋月何。